ফের LoC-র কাছে ড্রোনের আনাগোনা! বর্ডারে নিরাপত্তা বৃদ্ধি করল সেনা

ওয়েব ডেস্ক: একদিন পরেই ফের রাতের আকাশে ড্রোনের (Drone) দেখা মিলল ভারত-পাকিস্তান সীমান্তে (India-Pakistan Border)। মঙ্গলবার জম্মু ও কাশ্মীরের (Jammu & Kashmir) রাজৌরি জেলার এলওসি-র (LoC) বরাব অন্তত দু’টি ড্রোন দেখা গিয়েছে বলে খবর। সেনা সূত্রে জানা গিয়েছে, ড্রোনগুলি নজরে আসার পরই ভারতীয় সেনা (Indian Army) পাল্টা ব্যবস্থা নেয়। সেগুলিকে নিষ্ক্রিয় করতে গুলি চালানো হয়।

রাজৌরি সেক্টরের ডুঙ্গালা–নাবলা এলাকায় একাধিক পাক ড্রোন দেখা যায়। অনুপ্রবেশ শনাক্ত হতেই স্ট্যান্ডার্ড অপারেটিং প্রোসিডিউর অনুযায়ী সেনা জওয়ানরা গুলি চালান। গোটা এলাকা কড়া নজরদারির মধ্যে রাখা হয়েছে এবং নিরাপত্তাবাহিনী সর্বোচ্চ সতর্কতায় রয়েছে।

আরও পড়ুন: ‘খুব শীঘ্রই ভারতে আসবেন ট্রাম্প’, দাবি ভারতে নবনিযুক্ত মার্কিন দূতের

শুধু তাই নয়, রাজৌরি জেলার থাণ্ডি কাসি এলাকায় আরও একটি ড্রোন দেখা যায়। তার পরেই সেখানে হাই-অ্যালার্ট জারি করা হয়েছে। রাজৌরি ও সংলগ্ন পুঞ্চ জেলার সীমান্তবর্তী এলাকায় তল্লাশি অভিযান শুরু করেছে নিরাপত্তাবাহিনী।

এর আগে মঙ্গলবার সেনাপ্রধান জেনারেল উপেন্দ্র দ্বিবেদী পাকিস্তানকে কড়া বার্তা দেন। তিনি জানান, সাম্প্রতিক সময়ে এলওসি বরাবর ইউএভি-র দেখা পাওয়া মোটেই ভালো নয় বলে পাকিস্তানকে স্পষ্টভাবে জানানো হয়েছে। সেনাপ্রধানের কথায়, মঙ্গলবার ডিরেক্টর জেনারেল অব মিলিটারি অপারেশনস স্তরে দুই দেশের মধ্যে কথা হয়েছে, যেখানে ভারত এই ড্রোন তৎপরতা নিয়ে উদ্বেগ জানিয়েছে।